Buenos Aires 19. augusta (TASR) - Venezuela sa dohodla na znárodnení oceliarní Sidor. Vláda zaplatí za 50 %-ný podiel v Sidore oceliarskemu konglomerátu Ternium 1,65 miliardy USD (34 miliárd Sk), informovali dnes argentínske médiá.
Spoločnosť Ternium, ktorú kontroluje argentínska firma Techint, si ponechá v Sidore 10 %-ný podiel. Dohoda by mala byť podpísaná ešte dnes.
Venezuelský prezident Hugo Chávez v tomto roku pokračuje v znárodňovaní, ktoré začal vlani. Vyvlastňovanie sa týka spoločností v cementárenskom, oceliarskom a finančnom sektore. Chávez nariadil začiatkom apríla znárodnenie venezuelských divízií cementární Cemex, Holcim a Lafarge rovnako ako Sidoru. Výrobu cementu aj ocele označil za strategické odvetvie ekonomiky. Cementárne rovnako ako oceliareň kritizoval za vývoz výrobkov a za to, že zanedbávali venezuelský trh.
Venezuelský prezident vtedy tvrdil, že štát odškodní materské spoločnosti. Aj pri predchádzajúcich znárodneniach Chávez najskôr nariadil prevziať spoločnosti a až neskôr rokoval o kompenzáciách. Finanční analytici hovoria, že pri väčšine predchádzajúcich prevzatí spoločností štátom boli vyplatené kompenzácie blízke trhovej hodnote spoločností.
V pondelok začala Venezuela znárodňovať cementárne. Ministerstvo energetiky, ktoré má na starosti prevzatie cementární, v pondelok informovalo, že Holcim a Lafarge podpíšu memorandá o porozumení týkajúce sa prevodu akcií na svoje lokálne dcéry. Venezuela tiež vymenovala komisie pre prevod vlastníctva týchto spoločností do rúk štátu. Komisie "zaručia transfer kontroly nad všetkými realizovanými činnosťami" vo venezuelských divíziách zahraničných cementární.
V noci na dnes venezuelská armáda obsadila cementáreň mexickej spoločnosti Cemex. Viceprezident Venezuely Ramon Carrizales povedal, že koncerny Lafarge a Holcim súhlasili so znárodnením ich závodov vo Venezuele, ale mexický Cemex všetky návrhy na dohodu so štátom odmietal.
V noci na dnes sa skončila 60-dňová lehota na dosiahnutie dohody o kompenzácii vyvlastneného majetku. Lafarge a Holcim zostanú vo svojich bývalých závodoch minoritnými akcionármi.
Carrizales uviedol, že Cemex žiadal za tento majetok 1,3 miliardy USD, čo je podľa neho "oveľa viac než reálna hodnota majetku". Lafarge dostane za svoj majetok kompenzáciu 267 miliónov USD a Holcim 552 miliónov USD. Venezuelská vláda im tieto peniaze poukáže do 60 dní.
Informovala o tom agentúra Reuters.